Pues teꞌi.
Leꞌec a Jesusu,
caji ti tꞌan etelooꞌ a nucuch winic a boon a cajooꞌ to u tzꞌaaꞌ u yool tu pach alaꞌaji.
—Maꞌ a pꞌütiqueꞌex a tzꞌocsic in tꞌan.
Ti baaloꞌo,
incheꞌex in waj cambal tu jajil,
— cu tꞌan tiꞌijooꞌ.
—Ti baaloꞌo,
beleꞌex a caꞌa a weelte a jajil tꞌana.
Leꞌec a jajil tꞌana,
bel u cu tzꞌaꞌ teꞌex caꞌ chaꞌbüqueꞌex,
— cu tꞌan a Jesus tiꞌijooꞌo.
—Inoꞌon u mamoꞌon ti uchben mamaaꞌ aj Abraham.
Maꞌax jun sut culajoꞌon ti qꞌuexbil mozojoꞌon.
¿Cꞌuꞌ caꞌa tan a wadic toꞌon ti bel ti caꞌa chaꞌbül?
— cu tꞌanooꞌ tiꞌi a Jesusu.
—Bel in quin wadüꞌ teꞌex u jajil,
— cu tꞌan a Jesus ti uchi u nuucu.
—Tulacal boon mac a walac u yantal u sipꞌili,
laj müchaꞌanooꞌ u men u sipꞌil.
Leꞌec u sipꞌili,
leꞌec u yumil,
— cu tꞌan a Jesusu.
—Leꞌec a qꞌuexbil mozo a yan u yumil ti jabix in wadaja,
maꞌ u familia u yumil a naji.
Jadiꞌ a Mejentzili,
jadiꞌ a chucul u yetꞌoc u yumil a naja,
— cu tꞌan a Jesusu.
—Wa leꞌec a Mejentzil a caꞌ u chaaꞌ a qꞌuexbil mozojo,
chaꞌbi jumpul,
— cu tꞌan a Jesus yocꞌol u jocꞌsic a mac ichil u sipꞌili.
—In weel ti incheꞌexe,
u mameꞌex ti uchben mamaaꞌ aj Abraham.
Cꞌuꞌ betiqui,
taneꞌex a cꞌatiintic a quimseen u men maꞌ quiꞌ ta xiquineꞌex in tꞌan,
— cu tꞌan a Jesusu.
—Inene,
tan in wadic cꞌuꞌ in cünaj etel in Tat.
Baaloꞌ ilic incheꞌexe,
taneꞌex a betic cꞌuꞌ a cünajeꞌex etel a tateꞌexe,
— cu tꞌan a Jesusu.
—Leꞌec ti tat inoꞌono,
leꞌec ti uchben mamaaꞌ aj Abraham,
— cu tꞌanooꞌ tiꞌi a Jesus ti uchooꞌ u nuucu.
—Wa cuchi u mejeneꞌex aj quimen Abrahama,
walaqueꞌex cuchi a betic a jabix u betaj aj Abrahama,
— cu tꞌan a Jesus tiꞌijooꞌo.
—Cꞌuꞌ betiqui,
taneꞌex a cꞌatiintic a quimseen u men in wadaj teꞌex a jajil tꞌan in wuꞌyaj etel a Dioso.
Maꞌ u betaj ti baaloꞌ aj Abrahami,
— cu tꞌan a Jesusu.
—Incheꞌexe,
walaqueꞌex a betic a jabix u betaj a tateꞌexe,
— cu tꞌan a Jesusu.
—Inoꞌono,
maꞌ molbiloꞌoni.
Yan ti tat jun tuul,
jadiꞌ a Dioso,
— cu tꞌanooꞌ tiꞌi a Jesusu.
—Wa cuchi Dios a Tateꞌexe,
taneꞌex cuchi a cꞌatiintiquen u men teꞌ talaꞌanen etel a Dioso.
Udeen waꞌyeꞌ pero maꞌ chen udeeni.
Tücaaꞌbeen,
— cu tꞌan a Jesus tiꞌijooꞌo.
—¿Maꞌ wa a weeleꞌex cꞌuꞌ caꞌa ti maꞌ taneꞌex a chꞌaꞌic u tojil in tꞌan?
Maꞌ taneꞌex a chꞌaꞌic u tojil u men maꞌ quiꞌ ta xiquineꞌex,
— cu tꞌan a Jesus tiꞌijooꞌo.
—Leꞌec a tateꞌexe,
leꞌec a quisini.
Jadiꞌ a cꞌateꞌex a beteꞌ cꞌuꞌ u cꞌati a tateꞌexe.
Aj quimsaj alaꞌi leꞌec ti yaax betabi a yocꞌolcab y tac leeb.
Maꞌ quiꞌ tu xiquin a jaja,
u men maꞌ yan a jaj etele.
Leꞌec ti tan u tusu,
tan ilic u yadic jabix ti suc u yadüꞌü.
Alaꞌaji,
aj tus bete cuenta u tat aj tus u men leꞌec u yaax cajsaj,
— cu tꞌan a Jesusu.
—Cꞌuꞌ betiqui,
u men tan in wadic a jajil tꞌana,
maꞌ taꞌacheꞌex a tzꞌocsic in tꞌan,
— cu tꞌan a Jesusu.
—¿Mac ta yaameꞌex u paatal u yadic cꞌuꞌ a maꞌ quiꞌ in betaja?
¿Wa tan in wadic teꞌex u jajili,
cꞌuꞌ caꞌa maꞌ taꞌacheꞌex a tzꞌocsic in tꞌan?
— cu tꞌan a Jesus tiꞌijooꞌo.
—Leꞌec mac a tiꞌi a Dioso,
walac u tzꞌocsic u tꞌan a Dioso.
Maꞌ taꞌacheꞌex a tzꞌocsic u tꞌan a Dioso,
u men maꞌ tiꞌijeꞌex Dios,
— cu tꞌan a Jesusu.
Pues teꞌi.
—Ca wilic.
Jaj ti tan ti wadic ti incheche,
aj cꞌacꞌas winiquech jabixech aj Samariajili.
Jaj ti yan a cꞌacꞌasbaꞌal ta wool,
— cu tꞌanooꞌ a nucuch winic tiꞌi a Jesusu.
—Inene,
maꞌ yan a cꞌacꞌasbaꞌal tin wooli.
Cꞌuꞌ betiqui,
walac in tzꞌocsic u yanil in Tat.
Incheꞌexe,
maꞌ taꞌacheꞌex a tzꞌocsic in yanil,
— cu tꞌan a Jesus tiꞌijooꞌo.
—Cꞌuꞌ betiqui,
maꞌ tan in betic a cꞌuꞌ tac chen tiꞌi caꞌ aalbüc in quiꞌili.
Yan jun tuul,
tan u cꞌatiintic caꞌ aalbüc in quiꞌil.
Alaꞌaji,
u yeel ti toj in naꞌat,
— cu tꞌan a Jesusu.
—Bel in quin wadüꞌ teꞌex u jajil.
Leꞌec mac walac u tzꞌocsic in tꞌana,
maꞌ yan qꞌuin u quimil,
— cu tꞌan a Jesusu.
—Ti weel aleebe tu jajil ti yan a cꞌacꞌasbaꞌal ta wool,
— cu tꞌanooꞌ tiꞌi a Jesusu.
—Quimi aj Abrahama.
Quimooꞌ ilic boon u yadajooꞌ u tꞌan a Dios uchiji.
“Leꞌec mac walac u tzꞌocsic in tꞌana,
maꞌ yan qꞌuin u quimil,”
queech,
— cu tꞌanooꞌ a nucuch winiqui.
—¿Mas noochech wa ta tuclic a bajil tuwich ti uchben mamaaꞌ aj Abraham?
Quimi alaꞌaji.
Quimooꞌ ilic boon u yadajooꞌ u tꞌan a Dios uchi.
¿Mac winiquilech ti tan a tuclic a bajil?
— cu tꞌanooꞌ u chucaan aj Israel tiꞌiji.
—Wa caꞌ in wadüꞌ in patalil tin bajili,
maꞌ yan u mucꞌ in tꞌan.
In Tat walac u yeꞌic in patalil.
Leꞌec ilic alaꞌaji,
taneꞌex a wadic ti leꞌec a Dioseꞌex,
— cu tꞌan a Jesus ti uchi u nuuc.
—Cꞌuꞌ betiqui,
maꞌ a weeleꞌex alaꞌaji.
Inene,
in laj eel biqui yanil a Dioso.
Wa cuchi caꞌ in wadüꞌ ti maꞌ in weel alaꞌaji,
bel cuchi u caꞌa ti jocꞌol ten ti aj tusen jabixeꞌex iliqui.
Cꞌuꞌ betiqui,
in weel alaꞌaji.
Walac in tzꞌocsic u tꞌan,
— cu tꞌan a Jesus tiꞌijooꞌo.
—Leꞌec ti uchben mamaaꞌ aj Abrahama,
quiꞌ u yool caꞌ u yeeltaj ti bel u caꞌa u yilaꞌ u qꞌuinil in wudel waꞌyeꞌ.
U yilaj.
Quiꞌ u yool,
— cu tꞌan a Jesusu.
—Incheche,
maꞌax to a müchüꞌ maꞌax cincuenta jaab.
¿Biqui caꞌ a wilaj aj Abrahama?
— cu tꞌanooꞌ a nucuch winic tiꞌiji.
—Bel in quin wadüꞌ teꞌex u jajil.
Leꞌec ti maꞌax to yanac aj Abrahama,
yanen ilic,
— cu tꞌan a Jesus tiꞌijooꞌo.
Pues teꞌi.
A cristianojo,
u molajooꞌ a tunich tiꞌi caꞌ u pꞌupꞌuchchꞌinte a Jesusu.
Cꞌuꞌ betic alaꞌaji,
u mucaj u bajil.
Mani tu yaamooꞌ.
Joqꞌui ichil u yotoch a Dioso.